钦定古今图书集成/明伦汇编/官常典/第553卷 > 杜骥
## 钦定古今图书集成/明伦汇编/官常典/第553卷 > 杜骥

按《宋书》本传，“骥字度世，京兆杜陵人也。高祖预，晋征
南将军。曾祖耽，避难河西，因仕张氏。苻坚平凉州，父
祖始还关中。兄坦，颇涉史传，高祖征长安，席卷随从
南还。太祖元嘉中，任遇甚厚。历后军将军、龙骧将军、
青冀二州刺史、南平王铄右将军司马。晚度北入，朝
廷常以伧燕遇之。虽复人才可施，每为清涂所隔，坦”
以此慨然。尝与太祖言及史籍，上曰：“金日䃅忠孝淳
深，汉朝莫及，恨今世无复如此辈人。”坦曰：“日䃅之美，
诚如圣诏。假使生乎今世，养马不暇，岂办见知！”上变
色曰：“卿何量朝廷之薄也？”坦曰：“请以臣言之。臣本中
华高族，亡曾祖晋氏丧乱，播迁凉土，世叶相承，不殒
其旧，直以南度不早，便以荒伧赐隔。日䃅胡人身为
牧圉，便超入内侍，齿列名贤。圣朝虽复拔才，臣恐未
必能也。”上嘿然。北土旧法，问疾必遣子弟。骥年十三，
父使候同郡韦华。华子元有高名，见而异之，以女妻
焉。桂阳公义真镇长安，辟为州主簿。后为义真车骑
行参军，员外散骑侍郎，江夏王义恭抚军刑狱参军，
尚书都官郎，长沙王义欣后军录事参军。元嘉七年，
随到彦之入河南，加建武将军。索卤撤河南戍悉归
河北，彦之使骥守洛阳，洛阳城不治既久，又无粮食。
及彦之败退，骥欲弃城走，虑为太祖所诛。初，高祖平
西洛，致钟簴旧器，南还，一大钟坠洛水，至是太祖遣
将姚耸夫领千五百人迎致之。时耸夫政率所领牵
钟于洛水。骥乃诳之曰：“卤既南渡，洛城势弱，今修理
城池，并已坚固，军粮又足，所乏者人耳。君率众见就，
共守此城，大功既立，取钟无晚。”耸夫信之，率所领就
骥。既至，见城不可守，又无粮食，于是引众去。骥亦委
城南奔，白太祖曰：“本欲以死固守，姚耸夫及城便走人情沮败，不可复禁。”上大怒，使建威将军郑顺之杀
耸夫于寿阳。耸夫，吴兴武康人，勇果有气力，宋世褊
裨，小将莫及。始随到彦之北伐，与卤遇，耸夫手斩托
跋焘叔父英文特勒首，焘以马百匹赎之。以骥为通
直郎、射声校尉。世祖征卤谘议参军。十七年，出督青
冀二州、徐州之东莞、东安二郡诸军事、宁远将军、青
冀二州刺史。在任八年，惠化著于齐土。自义熙至于
宋末，刺史唯羊穆之及骥，为吏民所称咏。二十四年，
征左军将军，兄坦代为刺史，北土以为荣焉。坦长子
琬，为员外散骑侍郎。太祖尝有函诏敕坦，琬辄开视。
信未发，又追取之。敕函已发，大相推检。丞都答云：“诸
郎开视。”上遣主书诘责，骥答曰：“开函是臣第四子季
文，伏待刑”坐，上特原不问。二十七年卒，时年六十四。
长子长文。